गोर्खा कपको आकर्षण बढ्दै
बेलायतमा नेपालीको सबैभन्दा ठूलो इभेन्ट गोर्खा कप फुटबल प्रतियोगिता झन्डै १२ हजार दर्शकले प्रत्यक्ष अवलोकन गरेका छन् । तमुधिं युकेले आइतबार अल्डरसटस्थित क्वीन्स एभिन्यू खेल मैदानमा १६ औं गोर्खा कप गरेको हो । विदेशी भूमिमा हुने नेपाली इभेन्टमध्ये गोर्खा कप सबभन्दा बृहत् भएको आयोजकको दाबी छ ।
लन्डन — बेलायतमा नेपालीको सबैभन्दा ठूलो इभेन्ट गोर्खा कप फुटबल प्रतियोगिता झन्डै १२ हजार दर्शकले प्रत्यक्ष अवलोकन गरेका छन् । तमुधिं युकेले आइतबार अल्डरसटस्थित क्वीन्स एभिन्यू खेल मैदानमा १६ औं गोर्खा कप गरेको हो । विदेशी भूमिमा हुने नेपाली इभेन्टमध्ये गोर्खा कप सबभन्दा बृहत् भएको आयोजकको दाबी छ ।सन् २००३ देखि प्रत्येक वर्ष हुँदै आएको गोर्खा कप प्रतियोगिताको स्तर क्रमश: वृद्धि हुनुका साथै बेलायतस्थित सिंगो नेपाली समुदाय र स्थानीय गैरनेपाली खेलप्रेमीको आकर्षण बढ्दै गएको आयोजकले जनाएका छन् । गोर्खा कपमा फुटबल त बहानामात्र थियो, असंख्य दर्शक खेल हेर्नभन्दा पनि भेटघाट, विभिन्न स्टल अवलोकन र खानाको स्वाद चाख्नमै व्यस्त देखिन्थे । यस वर्ष गोर्खा कपमा ‘एफए कप’ ले थप आकर्षण बढायो ।‘एफए कप’ लाई गुल्मेली नौमति बाजाले स्वागत गर्दै कार्यक्रम परिसरभित्र घुमाइएको थियो । नन भेट्रान ३२ र भेट्रान १० टिमले प्रतिस्पर्धा गरेको प्रतियोगितामा नन भेट्रानतर्फको उपाधि मंगोलियन भाञ्जाले जित्यो । भेट्रानतर्फ इलाम एफसी विजेता बन्न सफल भयो ।विजेता मंगोलियन भाञ्जालाई आइडिया फर नेपालकी इन्टरनेसनल डाइरेक्टर चिङ चिङ र पूर्व मिस नेपाल सुगारिका केसीले २५ सय पाउन्डको चेक प्रदान गरे । मंगोलियनका सौगात गुरुङ सर्वाधिक गोलकर्ता र सादिक लिम्बु म्यान अफ द म्याच घोषित भए । भेट्रानतर्फ इलाम एफसीका चोक गुरुङ म्यान अफ द म्याच र एफसी केन्टका मोहन राई सर्वाधिक गोलकर्ता बने ।विजेतालाई स्थानीय रसमोर बरो काउन्सिलका मेयर स्टिभ मास्टरसन, नेपाली दूतावास लन्डनका उपनियोग प्रमुख शरदराज आरण, तमुधिं युके अध्यक्ष ज्ञाम गुरुङलगायतले पुरस्कृत गरे । प्रतियोगितामा हङकङ, बेल्जियम र नेदरल्यान्ड्सबाट समेत नेपाली आएका थिए ।गोर्खा कपमा १० खानाका स्टल अतिरिक्त ब्रिटिस आर्मीको ६ सहित ४५ विभिन्न व्यापारिक तथा प्रदर्शनी स्टल राखिएका थिए ।मेयर मास्टरसन, उपनियोग प्रमुख आरण, तमुधिंका ज्ञाम गुरुङ र खेल संयोजक क्याप्टेन पिताम्बर गुरुङलगायतले गोर्खा कपले समुदायलाई एकै ठाउँमा ल्याएको धारणा राखे । खेलका कारण युवा प्रतिभाको क्षमता प्रस्फुटनसहित व्यवसाय वृद्धिमा सहयोग पुगेको उनीहरूको दाबी थियो ।